Bogi Nils Bogason, forstjóri Icelandair, segir fyrirhuguð kaup Bain Capital á 16,6% sextán komma sex prósenta hlut í félaginu hafa mjög mikla þýðingu. Kaupin geri Icelandair kleift að styrkja fjárhagsstöðuna í kjölfar faraldursins og grípa tækifæri á flugmarkaði.
Alþjóðlegi fjárfestingarsjóðurinn Bain Capital hefur gert samkomulag við Icelandair Group um að kaupa 16,6 prósenta hlut í félaginu. Sjóðurinn skráir sig fyrir tæplega 5,7 milljónum nýrra hluta fyrir um 8,1 milljarð króna og verður langstærsti hluthafinn í fyrirtækinu.
Það hefur náttúrulega mjög mikla þýðingu fyrir okkar félag. Þessi sjóður sem er mjög virtur á sínu sviði og fjárfestir talsvert í fluggeiranum. Það er mikil viðurkenning fyrir viðskiptalíkan Icelandair group að þessi sjóður hafi áhuga á að koma inn sem stór hluthafi í félaginu.
Að styrkja fjárhagsstöðuna er mjög mikilvægt. Við erum bæði með þessu að styrkja lausafjárstöðu félagsins og eiginfjárstöðu og fyrir öll flugfélög í heiminum er það mjög mikilvægt á tímum sem þessum.
Þá geri kaupin félaginu betur kleift að grípa tækifæri á flugmarkaði.
Það er það sem stýrir vextinum og fjölgun starfa og bara okkar starfsemi í heild sinni. Það eru tækifæri á markaði.
Samkvæmt samkomulaginu fær Bain Capital fulltrúa í stjórn Icelandair. Bogi segir að ekki hafi komið fram að fjárfestingasjóðurinn vilji gera breytingar á starfsemi félagsins.
Viðskiptalíkan félagsins snýst um að reka þetta tengimódel út frá Keflavík. Það er lykillinn í okkar viðskiptalíkani. Það er það sem Bain er að kaupa sig inn í og þar ætlar félagið að vaxa og dafna áfram.